b'\n_START_ARTICLE_\nAntti Kiviranta\n_START_PARAGRAPH_\nAntti Hjalmar Kiviranta (30. hein\xc3\xa4kuuta 1886 Viljakkala \xe2\x80\x93 26. lokakuuta 1948 Helsinki) oli suomalainen puusepp\xc3\xa4, joka vuoden 1918 sis\xc3\xa4llissodan aikana toimi Suomen kansanvaltuuskunnan oikeusasiainvaltuutettuna. Sodan loppuvaiheiden aikana Kiviranta oli ainoa Suomeen j\xc3\xa4\xc3\xa4nyt kansanvaltuuskunnan j\xc3\xa4sen. H\xc3\xa4n onnistui piileskelem\xc3\xa4\xc3\xa4n viranomaisia kev\xc3\xa4\xc3\xa4seen 1920 saakka, mutta sai lopulta pitk\xc3\xa4n vankestuomion. _NEWLINE_Kiviranta muutti 1910-luvun alussa Tampereelta Helsinkiin, jossa h\xc3\xa4n oli mukana Suomen Puutekij\xc3\xa4in Liiton sek\xc3\xa4 sosialidemokraattisen puolueen toiminnassa. Vuonna 1912 Kiviranta toimi lyhyen aikaa Helsingin Sosialidemokraattisen Nuorisoseuran puheenjohtajana, ja samana vuonna h\xc3\xa4net valittiin my\xc3\xb6s Suomen Sosialidemokraattisen Nuorisoliiton hallitukseen. Ensimm\xc3\xa4isen maailmansodan aikana h\xc3\xa4n ty\xc3\xb6skenteli puusepp\xc3\xa4n\xc3\xa4 Port Arthuriksi eli Portuksi kutsutussa Katajanokan sotasatamassa.\n_START_SECTION_\nToiminta sis\xc3\xa4llissodan aikana\n_START_PARAGRAPH_\nKiviranta valittiin sosialidemokraattisen puolueen uusittuun puoluetoimikuntaan vain muutamaa p\xc3\xa4iv\xc3\xa4\xc3\xa4 ennen sis\xc3\xa4llissodan k\xc3\xa4ynnistymist\xc3\xa4. 28. tammikuuta nimitettyyn kansanvaltuuskuntaan h\xc3\xa4net valittiin oikeusasiainvaltuutetuksi yhdess\xc3\xa4 Lauri Letonm\xc3\xa4en kanssa. Kivirannan vastuulle tuli vankeinhoito, kun taas Letonm\xc3\xa4ki huolehti lainvalmistelusta ja oikeuslaitoksen toiminnasta. Sodan aikana Kiviranta vapautti S\xc3\xb6rn\xc3\xa4isten vankilasta 355 punakaartiin liittym\xc3\xa4\xc3\xa4n suostunutta vankia. H\xc3\xa4n p\xc3\xa4\xc3\xa4sti vapaaksi my\xc3\xb6s Eero Haapalaisen vangitseman A. F. Charpentierin sek\xc3\xa4 Helsingin l\xc3\xa4\xc3\xa4ninvankilan johtajan F. W. Roosin. Kivirannan kerrottiin kohdelleen valkoisia vankeja hyvin.  _NEWLINE_9. huhtikuuta Kiviranta pakeni Helsingist\xc3\xa4 muun kansanvaltuuskunnan mukana Viipuriin, mutta palasi paria p\xc3\xa4iv\xc3\xa4\xc3\xa4 my\xc3\xb6hemmin hakemaan perhett\xc3\xa4\xc3\xa4n. Kaupunkiin j\xc3\xa4\xc3\xa4neet Helsingin punakaartin j\xc3\xa4senet vaativat h\xc3\xa4nelt\xc3\xa4 kuitenkin kokouksessaan selkoa kansanvaltuuskunnan ja punaisen kaartin p\xc3\xa4\xc3\xa4esikunnan suunnitelmista. Saksalaisten ollessa hy\xc3\xb6kk\xc3\xa4\xc3\xa4m\xc3\xa4ss\xc3\xa4 Helsinkiin Kiviranta k\xc3\xa4vi 12. huhtikuuta Lepp\xc3\xa4vaaran taistelun aikana Espoossa pit\xc3\xa4m\xc3\xa4ss\xc3\xa4 puheen, jolla h\xc3\xa4n sai taivuteltua jo antautumassa olleet punakaartilaiset vastarintaan. Kiviranta osallistui my\xc3\xb6s itse Helsingin taisteluun._NEWLINE_Saksalaisten vallattua 13. huhtikuuta Helsingin Kiviranta onnistui v\xc3\xa4ltt\xc3\xa4m\xc3\xa4\xc3\xa4n vangiksi j\xc3\xa4\xc3\xa4misen. H\xc3\xa4n otti sodassa kadonneen Ville Jokelan henkil\xc3\xb6llisyyden ja toimi h\xc3\xa4nen nimell\xc3\xa4\xc3\xa4n jonkin aikaa Hausj\xc3\xa4rven nuorisoseuran puheenjohtajana. Kev\xc3\xa4\xc3\xa4st\xc3\xa4 1919 l\xc3\xa4htien Kiviranta ty\xc3\xb6skenteli Jokelan nimell\xc3\xa4 maatilalla Vesangalla, kunnes marraskuussa muutti tehdasty\xc3\xb6l\xc3\xa4iseksi Vaasaan. H\xc3\xa4n kirjoitti sanomalehtiartikkeleita, joita julkaistiin ainakin Keskisuomalaisessa, ja onnistui my\xc3\xb6s k\xc3\xa4ym\xc3\xa4\xc3\xa4n Tukholmassa tapaamassa Ruotsiin paenneita punaisia. Kiviranta j\xc3\xa4i lopulta kiinni Jyv\xc3\xa4skyl\xc3\xa4ss\xc3\xa4 maaliskuussa 1920, kun er\xc3\xa4s nainen oli tunnistanut h\xc3\xa4net. _NEWLINE_Turun hovioikeus tuomitsi Kivirannan 12 vuoden kuritushuonerangaistukseen, jonka korkein oikeus maaliskuussa 1921 alensi kahdeksaksi vuodeksi. H\xc3\xa4n k\xc3\xa4rsi tuomiotaan useiden muiden punaisten tavoin Tammisaaren vankileirill\xc3\xa4, jossa samaan olivat muun muassa Sulo Vuolijoki, Eino Pekkala sek\xc3\xa4 Edvard Valpas. Kiviranta p\xc3\xa4\xc3\xa4stettiin ehdonalaiseen vapauteen huhtikuussa 1925. My\xc3\xb6hemmin 1920-luvulla h\xc3\xa4n toimi muun muassa kommunistien kaappaaman Helsingin Jyryn puheenjohtajana.'